ΓΡΑΠΤΗ ΕΡΩΤΗΣΗ E-1920/98

υποβολή: Lutz Goepel (PPE) προς την Επιτροπή

(18 Ιουνίου 1998)

Θέμα: Σήμανση αλόγων

Οι ισχύουσες σε επίπεδο ΕΕ διατάξεις για τη σήμανση των ιπποειδών (οδηγία 90/426)(1) και 90/427(2) και απόφαση 93/623(3)) έχουν στο πλαίσιο του εθνικού και ενδοκοινοτικού εμπορίου επιδημιολογική κυρίως σημασία.

Προκειμένου να λαμβάνεται υπόψη η προστασία των καταναλωτών, φαίνεται σκόπιμη η διάκριση των αλόγων στις κατηγορίες "άλογα για ψυχαγωγία" και "άλογα προς σφαγή". Για την πρώτη κατηγορία θα μπορούσαν να χρησιμοποιηθούν φάρμακα που δεν επιτρέπεται να χρησιμοποιηθούν για τρόφιμα ζωικής προελεύσεως. Προϋπόθεση για την εν λόγω διάκριση σε κατηγορίες αποτελεί μια αξιόπιστη σήμανση των ζώων.

1. Μπορούν οι διενεργούμενες σήμερα επιστημονικές μελέτες σε βοοειδή, πρόβατα και αίγες όσον αφορά τα ηλεκτρονικά συστήματα προσδιορισμού και σημάνσεως να επεκταθούν και στα άλογα ή να μεταφερθούν τα αποτελέσματα των μελετών αυτών σε άλογα;

2. Πρόκειται η Επιτροπή να θεσπίσει ένα νέο καθεστώς που θα ισχύει σε ολόκληρη την Ευρώπη και που θα αφορά την ηλεκτρονική σήμανση όλων των ιπποειδών;

3. Θα υπάρξει ξεχωριστή σήμανση για παραγωγικά και αγωνιστικά άλογα καθώς και για άλογα που προορίζονται για σφαγή;

4. Ποιό ρόλο θα διαδραματίσει στο μέλλον το διαβατήριο των ιπποειδών;

Απάντηση του κ. Fischler εξ ονόματος της Επιτροπής

(5 Αυγούστου 1998)

1. Οι διενεργούμενες σήμερα στο πεδίο αυτό δοκιμασίες οι οποίες περιλαμβάνουν και ηλεκτρονικά συστήματα προσδιορισμού και σημάνσεως τελειοποιούνται στο πλαίσιο του προγράμματος IDEA. Σκοπός του προγράμματος αυτού δεν είναι η πρόβλεψη της ηλεκτρονικής σήμανσης των αλόγων και δεν υφίσταται σήμερα καμία τέτοια πρόθεση. Το αποτέλεσμα του προγράμματος θα είναι διαθέσιμο μόνον στο τέλος του 2000. Μόνον τότε θα μπορέσουν να αξιολογηθούν τα αποτελέσματα.

2. Η Επιτροπή δεν προτίθεται προς το παρόν να θεσπίσει κοινοτική νομοθεσία για την ηλεκτρονική σήμανση των αλόγων δεδομένου ότι έχει δοθεί προτεραιότητα σε άλλα είδη (όπως στα βοοειδή, οι αίγες και τα πρόβατα) όπου έχουν ήδη προγραμματιστεί οι δοκιμασίες (πρόγραμμα IDEA).

3. Τα άλογα τα οποία έχουν καταχωρηθεί αναγνωρίζονται στην Κοινότητα μέσω ενός διαβατηρίου όπως καθορίζεται από την απόφαση της Επιτροπής 93/623/ΕΟΚ της 20ης Οκτωβρίου 1993 για την θέσπιση του εγγράφου αναγνώρισης (διαβατήριο) που συνοδεύει το καταγραφέν ιπποειδές. Το διαβατήριο αυτό έχει επίσης αναγνωριστεί σε διεθνές επίπεδο από το διεθνές γραφείο επιζωτιών (ΔΓΕ) για την διακίνηση των αλόγων που λαμβάνουν μέρος σε αγώνες. Όσον αφορά τα άλογα για σφαγή, οι κοινοτικοί κανόνες απαιτούν ότι τα άλογα αυτά τα οποία εισήχθησαν ή εισάγονται στην Κοινότητα έχουν σαφώς και ανεξίτηλα σημανθεί με τη σφραγίδα ενός πυρακτωμένου σιδήρου η οποία αφήνει στο αριστερό εμπρόσθιο κόκκαλο της οπλής του αλόγου το γράμμα "S", μεγέθους 3 περίπου εκατοστών.

4. Αναμένεται ότι στο μέλλον το διαβατήριο ιπποειδών το οποίο ορίζεται με την την οδηγία 93/623/ΕΟΚ για τα άλογα τα οποία έχουν καταχωρηθεί θα αντικαταστάσει τις πληροφορίες τις σχετικές με την υγεία τους που είναι αναγκαίες για το εμπόριο των εγγεγραμμένων αλόγων εντός της Κοινότητας.

(1) ΕΕ L 224, 18.8.1990, σελ. 42.

(2) ΕΕ L 224, 18.8.1990, σελ. 55.

(3) ΕΕ L 298, 3.12.1993, σελ. 45.